Datum: 2. 2. 2021

**Odgovor na pobudo št. 43**

ki jo je podal član občinskega sveta g. Jurij Dolžan, glede prekomernega posipanja cest v okviru zimske službe in odstranitve hitrostnih ovir v naseljih.

Posipanje cestišč se izvaja v okviru in skladno z izvedbenim programom zimske službe za leto 2021, ki ga je za Občino Žirovnica pripravilo podjetje Jeko d.o.o. Program je pripravljen na podlagi zakonskih določil (Zakon o cestah, Pravilnik o rednem vzdrževanju javnih cest, Odlok o ureditvi in varnosti cestnega prometa v naseljih občine Žirovnica, Odlok o kategorizaciji občinskih cest v občini Žirovnica).

Skladno s Pravilnikom o rednem vzdrževanju javnih cest (Uradni list RS, št. 38/2016) se ob nevarnosti nastanka poledice, izpostavljeni in prometno nevarni odseki cest preventivno posipajo proti poledici. Mesta in način posipanja se določi na podlagi geografsko-klimatskih razmer, lege, naklona in kategorizacije ceste ter drugih lokalnih razmer.

Dežurne ekipe morajo stalno opravljati nadzor nad stanjem cestišč, posebej kritičnih odsekov – ostre krivine, večje strmine, premostitveni objekti, senčni odseki, križišča ipd. Posipanje se začne izvajati takoj, ko se na cestišču zazna poledica, na poziv Policije, MIR-a ali centra za obveščanje.

Na cestah, kjer je v izvedbenem programu zimske službe predvideno tudi preventivno posipanje, se posip izvrši že ob sami napovedani možnosti nastanka poledice.

Posipanje asfaltnih cest, javnih poti I. reda in pločnikov se izvaja s soljo ali mešanico soli in peska, makadamske ceste pa izključno s peskom. Preventivni posip se izvaja izključno s soljo v minimalno potrebnih količinah. Vrsto, količino in razmerje posipnih materialov določi dežurni vodja na podlagi situacije na voziščih in vremenske napovedi.

Jeko d.o.o., ki za Občino Žirovnica opravlja zimsko službo, zagotavlja, da se posipne materiale uporablja v minimalnih potrebnih količinah. Za izvajanje se uporablja naprave, ki omogočajo natančno odmerjanje količin. Na površinah kjer njihova uporaba ni mogoča (stopnišča, avtobusne postaje), se posipanje izvaja ročno.

Pri odmerjanju količin posipa se upošteva količino posipnega materiala, ki je že na cestišču.

OKVIRNE KOLIČINE POSIPA:

Poraba je iz ekoloških in ekonomskih razlogov omejena na najmanjšo možno mejo, ki še zagotavlja odpravo ali preprečitev poledice:

|  |  |
| --- | --- |
| Sol (Na Cl) | 5 – 50 g/m2 |
| Pesek (drobljenec | 25 – 200 g/m2 |
| Mešanica (30% drobljenec, 70% sol) | 50 – 200 g/m2 |

Izvajalci zimske službe morajo o prevzemu in porabi posipnega materiala voditi evidenco, porabljeno količino se evidentira na delovnem nalogu za vsak dan zimske službe.

Ne glede na zgoraj napisano bomo Jeko d.o.o. opozorili na racionalno trošenje posipnega materiala.

Hitrostne ovire v naseljih se v času pripravljalnih del za zimsko službo (okrog 15.11.) zaradi pluženja odstranijo, po zaključku izvedbenih del zimske službe (po 15. 3.) pa se zopet namestijo.

|  |  |  |
| --- | --- | --- |
| Pripravila:Tea Femc, univ.dipl.inž.kraj.arh. |  | Leopold PogačarŽUPAN |